## Rješenje kojim se društvu za upravljanje investicijskim fondovima CAIB Invest d.o.o. iz Zagreba, oduzima odobrenje za rad

### NN 67/2010 (31.5.2010.), Rješenje kojim se društvu za upravljanje investicijskim fondovima CAIB Invest d.o.o. iz Zagreba, oduzima odobrenje za rad

HRVATSKA AGENCIJA ZA NADZOR FINANCIJSKIH USLUGA

2070

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine«, broj 140/05) i članka 44. točke 2. Zakona o investicijskim fondovima (»Narodne novine«, broj 150/05), Uprava Hrvatske agencija za nadzor financijskih usluga, povodom zahtjeva društva CAIB Invest d.o.o. društvo za upravljanje fondovima, Zagreb, Ivana Lučića 2a, u predmetu oduzimanja odobrenja društvu za upravljanje investicijskim fondovima, na sjednici održanoj 27. svibnja 2010. donosi

RJEŠENJE

1. Društvu za upravljanje investicijskim fondovima CAIB Invest d.o.o. iz Zagreba, Ivana Lučića 2a, MB: 080381409, OIB: 04064546156 oduzima se odobrenje za obavljanje djelatnosti osnivanja i upravljanja investicijskim fondovima.

2. Ovo rješenje objavit će se u »Narodnim novinama«.

Obrazloženje

Društvo za upravljanje investicijskim fondovima CAIB Invest d.o.o., Zagreb, Ivana Lučića 2a (dalje: Društvo), dobilo je odobrenje za poslovanje na temelju rješenja pravnog prednika Hrvatske agencije za nadzor financijskih usluga klasa: UP/I-450-08/01-2/25, urbroj: 567-02/01-2, 26. travnja 2001. godine. Dana 23. travnja 2010. godine Društvo je obavijestilo Hrvatsku agenciju za nadzor financijskih usluga (dalje: Agencija) da je 22. travnja 2010. prestalo obavljati djelatnost osnivanja i upravljanja investicijskim fondovima te, slijedom navedenog, traži da se donese rješenje kojim se Društvu oduzima odobrenje za upravljanje investicijskim fondovima radi dobrovoljnog prestanka obavljanja djelatnosti.

U provedenom postupku uvidom u predmet klasa: 451-04/09-20/2, Agencija je utvrdila da je na temelju sporazuma između Društva i društva za upravljanje ZB Invest d.o.o., Zagreb, Ivana Lučića 2a, izvršen prijenos poslova upravljanja otvorenim investicijskim fondovima Select novčani, Select Europe, Select Eurobond sukladno odredbi članka 45. Zakona o investicijskim fondovima. Sukladno tome, Društvo je 22. travnja 2010. prestalo obavljati poslove osnivanja i upravljanja investicijskim fondovima. Također je uvidom u sudski registar 18. svibnja 2010. utvrđeno da je Društvo promijenilo predmet poslovanja u savjetovanje u vezi s poslovanjem i upravljanjem.

Odredbom članka 44. točke 2. Zakona o investicijskim fondovima, propisano je da Nadzorno tijelo ima pravo oduzeti odobrenje društvu za upravljanje ako se društvo za upravljanje svojevoljno odrekne odobrenja u slučaju prestanka obavljanja djelatnosti osnivanja i upravljanja investicijskim fondovima.

Slijedom svega izloženog, Agencija je na temelju odredbe članka 44. točke 2. Zakona o investicijskim fondovima odlučila kao je navedeno u točki 1. izreke ovog rješenja.

U skladu s odredbom članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-05/7
Urbroj: 326-113-10-2
Zagreb, 27. svibnja 2010.

Član Uprave
Željko Kopčić, v. r.

Rješenje, NN 67/2010-2070